P r e d k l a d a c i a    s p r á v a 

	Návrh zákona o špeciálnom prokurátorovi na boj proti korupcii a organizovanému zločinu sa predkladá mimo Plánu legislatívnych úloh vlády SR na rok 2001. Úloha vypracovať a predložiť tento návrh zákona do legislatívneho procesu vyplýva z vládou schváleného Národného programu boja proti korupcii.
	Cieľom zákona je prelomením personálnych väzieb medzi jednotlivými štátnymi orgánmi, osobitne orgánmi činnými v trestnom konaní, ktoré existujú na miestnej, ale aj celoštátnej úrovni, umožniť dôslednejšie prešetrovanie korupčných trestných činov a organizovanej trestnej činnosti. Cieľom je tiež zefektívnenie protikorupčného boja zrýchlením konania a zabezpečením užšej spolupráce medzi orgánmi činnými v trestnom konaní. 
V pravidelnej hodnotiacej správe Európskej komisie o pokroku dosiahnutom Slovenskou republikou v príprave na vstup do EÚ za rok 2001 je korupcia pomenovaná ako jedna z hlavných problémových oblastí, pričom sa vytýka existencia nízkej intenzity boja proti korupcii.
Európska komisia vo svojej správe opakovane vyhlasuje, že na Slovensku treba zefektívniť boj proti korupcii. Komisia síce uznala, že sa prijal rad pozitívnych opatrení, ale uviedla, že ich účinok sa zatiaľ dostatočne neprejavil. Komisia uvádza, že je potrebné vyvíjať ďalšie vytrvalé úsilie na zabezpečenie účinnosti boja proti korupcii v hospodárskom aj v politickom živote. Európska komisia v správe upozornila tiež na fakt, že v Národnom programe boja proti korupcii je záväzok prijať zákon o špeciálnom prokurátorovi, ktorý však doteraz nebol realizovaný a funkcia osobitného „protikorupčného" prokurátora nevznikla.
	Z týchto základných dôvodov sa predkladá predmetný návrh zákona. V pôsobnosti špeciálneho prokurátora na boj proti korupcii a organizovanému zločinu bude odhaľovanie a vyšetrovanie korupčných trestných činov (trestné činy upravené v treťom oddieli tretej hlavy osobitnej časti Trestného zákona) a trestného činu legalizácie príjmu z trestnej činnosti podľa § 252 a § 252a Trestného zákona. Špeciálny prokurátor bude oprávnený vyžiadať si aj vyšetrovanie trestného činu zneužívania právomoci verejného činiteľa podľa § 158 Trestného zákona a akéhokoľvek trestného činu spáchaného zločineckou skupinou alebo organizovanou skupinou.
Zákon bude mať aj určitý dopad na štátny rozpočet súvisiaci so zriadením úradu špeciálneho prokurátora, pričom vyčíslenie je uvedené vo všeobecnej časti dôvodovej správy.